Nos frater Robertus, decanus Cluniacensis, notum facimus universis presentes litteras inspecturis, quod Benedictus Guarautz, in nostra propter hoc presencia constitutus, vendidit, quictavit, ac titulo perfecte venditionis perpetuo possidendam tradidit domino Guidoni de Lornant, vicario Sancti Maioli Cluniacensis, quandam vineam sitam Ad Quercum, inter vineam Guidonis Giraudi et vineam relicte Petri dou Cunier, precio quadraginta et unius solidorum Cluniacensium, de quo precio idem Benedictus recognovit coram nobis satisfactum sibi a predicto Guidone in pecunia numerata. Qui Benedictus, sub prestito coram nobis corporali sacramento, et sub omnium bonorum suorum obligatione, promisit dictam vineam dicto Guidoni et suis perpetuo deffendere et garentire, et quod contra predictam venditionem nec per se nec per alium veniet in futurum, se de dicta vinea coram nobis devestiendo et predictum Guidonem investiendo, ac in corporalem possessionem inducendo, Hugueta, uxore dicti Benedicti, dictam venditionem volente et per sacramentum approbante. Renunciaverunt si quidem, etc. In cujus rei testimonium, laude nostra inde competenti recepta, de voluntate dictorum conjugum sigillum nostrum presentibus duximus apponendum. Datum anno Domini Mº CCº sexagesimo, mense novembri.